VENDIM
Nr. 263, datë 28.12.2020

MBI FILLIMIN E PROCEDURËS PËR MIRATIMIN E PROGRAMIT TË PËRPUTHSHMËRISË SË OPERATORIT TË SISTEMIT TË TRANSMETIMIT PËR GAZIN NATYROR, “ALBGAZ” SHA


Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 47, pika 1, të ligjit nr. 102/2015, “Për sektorin e gazit natyror”, të ndryshuar; të pikës 76, të programit të përputhshmërisë, të miratuar me vendimin e Bordit të ERE-s nr. 77, datë 26.5.2017; të nenit 19, pika 1, germa “f”, të “Rregullores për organizimin, funksionimin dhe procedurat e ERE-s”, të miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 28.12.2020, mbasi shqyrtoi relacionin me nr. 142/7 prot., datë 24.12.2020, të përgatitur nga Drejtoria e Licencimit, Autorizimeve dhe Mbikëqyrjes, si dhe Drejtoria e Gazit Natyror, “Mbi fillimin e procedurës për miratimin e programit të përputhshmërisë së operatorit të sistemit të transmetimit për gazin natyror, Albgaz sh.a.”,
konstatoi se: 
- Shoqëria “Albgaz” sh.a. me shkresën nr. 143/1 prot., datë 28.10.2020, protokolluar në ERE me nr. 1123/2 prot., datë 4.11.2020, ka depozituar për miratim “Programin e përputhshmërisë së Operatorit të Sistemit të Transmetimit për gazin natyror”.
- Në nenin 47, pika 1, të ligjit nr. 102/2015, “Për sektorin e gazit natyror”, të ndryshuar, përcaktohet se OST-ja krijon një program të përputhshmërisë, në të cilin përcaktohen masat e nevojshme për garantimin e sjelljes jodiskriminuese, i cili miratohet nga ERE, si dhe metodën për monitorimin e përputhshmërisë me këtë program. Programi i përputhshmërisë përcakton detyrimet e veçanta për të punësuarit e OST-së, me qëllim plotësimin e këtyre objektivave. Përputhshmëria me programin monitorohet në mënyrë të pavarur nga një zyrtar i përputhshmërisë.
- Në pikën 76, të “Programit të përputhshmërisë së Operatorit të Sistemit të Transmetimit për gazin natyror”, të miratuar me vendimin e Bordit të ERE-s nr. 77, datë 26.5.2017, përcaktohet se ky program duhet të miratohet me vendimin e organit përgjegjës të kompanisë OST dhe, brenda 5 (pesë) ditëve pas përshtatjes së tij ky vendim duhet të dorëzohet në ERE për miratim. Ky program duhet të hyjë në fuqi ditën tjetër pas miratimit nga ERE.
[bookmark: _GoBack]- Në pikën 1, të vendimit të Bordit të ERE-s nr. 109, datë 2.7.2020, “Mbi disa ndryshime në vendimin e Bordit të ERE-s nr. 221, datë 20.12.2019, ‘Mbi disa ndryshime në vendimin e bordit të ERE nr. 179, datë 8.11.2017, ‘Mbi certifikimin e shoqërisë ‘Operatori i kombinuar i gazit natyror’ Albgaz sh.a., të ndryshuar’’”, është përcaktuar se shoqëria “Albgaz” sh.a., duhet të dorëzojë për miratim në ERE, deri në datën 20.12.2020, programin e përputhshmërisë së përshtatur sipas tij, të miratuar nga ERE me vendimin nr. 77, datë 26.5.2017, të Bordit të ERE-s, “Mbi miratimin e programit të përputhshmërisë së Operatorit të Sistemit të Transmetimit për gazin natyror”.
- Shoqëria ka depozituar në ERE për miratim programin e përputhshmërisë brenda afatit të përcaktuar në vendimin e Bordit të ERE-s nr. 109/2020. 
- “Programi i përputhshmërisë së Operatorit të Sistemit të Transmetimit për gazin natyror”, dërguar nga “Albgaz” sh.a. është kryesisht në përputhje me programin e përputhshmërisë, të miratuar me vendimin e Bordit të ERE-s nr.77, datë 26.5.2017, ndërsa pikat për të cilat evidentohet nevoja e diskutimit me “Albgaz” sh.a. dhe palët e interesit, janë si vijon:
- Kudo në tekst, akronimi OST (Operatori i Sistemit të Transmetimit) të zëvendësohet me “Albgaz” sh.a.,
- në kreun II, “Statusi ligjor dhe struktura e korporatës së OST”, pika 5, duhet të shpjegohet struktura e aksioneve të kompanisë OST, duke përfshirë dhe marrëdhënien e aksionerëve të OST-së me kompani të angazhuara me prodhimin dhe/ose furnizimin me gaz natyror dhe energji elektrike, nga ato që kanë ndonjë interes komercial;
- në kreun II, “Statusi ligjor dhe struktura e korporatës së OST-së”, pika 6, duhet të shpjegohet ndarja dhe pavarësia e organeve publike të cilat janë të autorizuara të përfaqësojnë të drejtat e aksioneve shtetërore nga njëra anë, dhe kompanive të angazhuara me prodhimin dhe furnizimin nga ana tjetër. Sa më sipër, vlerësohet që të parashikohet dhe në programin e përputhshmërisë së Albgaz sh.a.; 
- në kreun II, “Statusi ligjor dhe struktura e korporatës së OST”, pikat 6–10, duhet të bëhet renditje e saktë e përcaktimeve në program; 
- në kreun III, “Ndarja dhe pavarësia e OST”, germa “B”, “Pavarësia drejtuese e OST-së”, pika 15, duhet të përcaktohen qartë drejtuesit e OST-së, sipas funksioneve që mbajnë në organet apo strukturën e “Albgaz” sh.a., për të cilët është e detyruar që të ndiqen kriteret e përcaktuara në pikat 15.1–15.6;
- në kreun VII, “Dispozita të përgjithshme”, pika 76, duhet të përcaktohet dhe asambleja e përgjithshme, si organ drejtues i shoqërisë që miraton programin e përputhshmërisë, pas miratimit nga Këshilli mbikëqyrës.
Për gjithë sa më sipër, Bordi i ERE-s

VENDOSI:

1. Të fillojë procedurën për miratimin e “Programit të përputhshmërisë së Operatorit të Sistemit të Transmetimit për gazin natyror, ‘Albgaz’ sh.a.”.
2. Drejtoria e Licencimit, Autorizimeve dhe Mbikëqyrjes të njoftojë palët e interesit për vendimin e Bordit të ERE-s.
Ky vendim hyn në fuqi menjëherë. 
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

